**NOVE KNJIGE U ŠKOLSKOJ KNJIŽNICI**

 **SIJEČANJ, 2017.**

 **D, O**

 

* **R. J. Palacio: Čudo. Fokus komunikacije. Zagreb. 2016.**

Auggie Pullman je rođen s deformacijom lica zbog koje, sve do sada, nije išao u školu. Sad se sprema krenuti u peti razred u školi Beacher, a svatko tko je ikada bio novi učenik u školi zna kako to može biti teško. Stvar je u tome da je Auggie zapravo običan dječak s neobičnim licem. Može li Auggie uvjeriti kolege da je isti kao i oni, unatoč tome kako izgleda?

 

* **Samad Behrangi: Crna ribica. Znanje. Zagreb. 2016.**

Priča prati Crnu ribicu na njenom putovanju iz potoka u more. Na simboličkoj razini, ovo je priča o odrastanju, svojevrsnoj pobuni, te potrazi za životom bez straha i sputavanja. Crna je ribica klasik iranske književnosti, a 1974. godine joj je dodijeljena nagrada H. C. Andersen za ilustracije.

 

* **Lela B. Njatin: Zašto se baka ljuti?. MeandarMedia. Zagreb. 2014.**

Problemska priča na temu bolesti najstarijeg člana obitelji. Mali medvjedići su svjesni postepenih, ali i dramatičnih promjena u ponašanju i zdravlju njihove omiljene bake medvjedice. Medvjedići teško podnose te promjene, no lijepe uspomene će im pomoći da prevladaju teške trenutke.

 

* **Miro Gavran: Ljeto za pamćenje. Mozaik knjiga. Zagreb. 2015.**

Duhovita i zabavna priča o dječaku koji godišnji odmor mora provesti s djedom. Razlog tome je taj što se djed na proslavi mature zaljubio u školsku prijateljicu pa je obitelj zabrinuta da se nije zaljubio u neku *sponzorušu*. Dječak je zadužen da špijunira djeda, no sve se dodatno zakomplicira kada se zaljubi i dječak.

 

* **Snježana Babić-Višnjić: Krugovi na vodi. Alfa. Zagreb. 2015.**

Dječaku Ivoru ljetni dani prolaze u samotnim tumaranjima sve dok ne sretne Janu. U početku misli da je Jana djevojčica sa sela, ali se s vremenom pokaže da je ona zalutala ovdje iz 18. stoljeća. Roman otkriva sličnosti, ali i razlike prošlosti i sadašnjosti.

 

* **Goran Tribuson: Rani dani: kako smo odrastali uz filmove i televiziju. Mozaik knjiga. Zagreb. 2009.**

Roman s biografskim elementima opisuje vrijeme, prostor i teme odrastanja „uz filmove i televiziju“. Ovo nije samo biografski roman, nego je to zajednička, kolektivna biografija jedne generacije odrasle u šezdesetim godinama prošlog stoljeća.

 . 

* **Želimir Hercigonja: Tajni leksikon. Alfa. Zagreb. 2012.**

Duhovita i vedra priča o zaljubljenoj trinaestogodišnjakinji, djevojčici Anamariji. U vrtlogu svakodnevnih školskih obaveza, briga i razbibriga, djevojčicu je ulovio dobroćudni „virus“ ljubavi. Jedini putokaz ka voljenom dječaku bilo je njezino srce…

 

* **Želimir Hercigonja. Naklada Ljevak. Zagreb. 2016.**

Anamarija je novu školsku godinu dočekala slobodna, ostavila je Igora te je spremna za nove ljubavi. Pratite Anamariju na putu kroz osmi razred te nove uspone i padove.

 

* Jasna Horvat: Alemperkina kazivanja. Naklada Ljevak. Zagreb. 2005.

**Čitajući priče o mitološkim likovima, djeca će se upoznati sa žetvenim svečanostima koje povezujemo s božicom Ladom, ili o proljetnom buđenju života u prirodi i čovjeka tijekom ognjenih krijesova. Neki folklorni običaji, tradicija i simboli zadržali su se i danas pa će djeca moći povezati stare mitološke priče sa svojom svakodnevicom. Uz to, proširit će svoja znanja o hrvatskoj kulturi, umjetnosti i mitologiji.**

 